ועדת הפנים והגנת הסביבה, כנסת 19, פרוטוקול מספר 419, 2014-11-25 12:30

מירי רגב: צהריים טובים לכולם, אני פותחת את ועדת הפנים והגנת הסביבה בדיון ראשון בנושא איו"ש.

מירי רגב: עד היום טיפלו בכל נושאי איו"ש בוועדת החוץ והביטחון, בוועדת משנה לנושא איו"ש.

מירי רגב: חשבנו שזה לא נכון ולא הגיוני שנושאים אזרחיים של 300 אלף מתיישבים לא יטופלו בצורה מסודרת בוועדות הכנסת השונות.

מירי רגב: לאחר מהלך שעשינו עם יושב-ראש הכנסת, יושב ראש ועדת הכנסת, הצלחנו להעביר הצבעה בוועדת הכנסת שהנושאים האזרחיים של איו"ש יטופלו בוועדות הכנסת השונות, קרי כל אחד בתחומו – ועדת הפנים והגנת הסביבה, ועדת העבודה והרווחה, ועדת הכספים, הוועדה למעמד האישה.

מירי רגב: התושבים שם הם לא תושבים סוג ב'.

מירי רגב: הם נדרשים להתייחסות הכנסת בדיוק כמו כל תושב אחר.

מירי רגב: אני שמחה על כך.

מירי רגב: אני שמחה שהייתי בין יוזמי המהלך הזה.

מירי רגב: יהיה סיור ראשון , בעזרת השם, של ועדת הפנים באיו"ש.

מירי רגב: לא היה סיור כזה באיו"ש.

מירי רגב: היינו בהרבה מאוד מקומות.

מירי רגב: היינו במגזר הערבי, במגזר הבדואי, במגזר היהודי, בערים גדולות, בערים קטנות.

מירי רגב: עסקנו בכל מיני סוגיות.

מירי רגב: אני חושבת שזה נכון וחשוב שנערוך סיור ראשון.

מירי רגב: יש בעיית כלבים משוטטים בקרית ארבע.

מירי רגב: הרבה מאוד פעמים דיבר איתי על זה מלאכי.

מירי רגב: אמרתי לו שאני לא יכולה לקיים אצלי דיון בוועדה, כי הגורמים המקצועיים לא יגיעו.

מירי רגב: היום חלה הנחיה להגיע לכאן כמו לכל הוועדות האחרות.

מירי רגב: אני שמחה על כך.

מירי רגב: התופעה שתיכף יציג מלאכי היא תופעה חמורה של כלבי בר פראיים שמסתובבים בישוב קריית ארבע.

מירי רגב: הם מאיימים על ילדים, על נשים, על גברים, מפחידים אותם.

מירי רגב: מעבר לבעיית ביטחון אישי של פחד ובהלה, הורים צריכים ללוות את הילדים, להיות איתם כל הזמן צמוד.

מירי רגב: חשבנו שזה רק בענייני טרור, היום אנחנו רואים שה גם בעניין של כלבים משוטטים.

מירי רגב: אנחנו רוצים לתת לזה פתרון.

<לוינגר מלאכי: גברתי היושבת-ראש, אני קודם כל מודה לך על העזרה שלך ושל שותפייך בלתת התייחסות שוות זכויות לתושבי יהודה ושומרון על ידי התכנסות הוועדות השונות בנתינת מענה לצרכי ההתיישבות ביהודה ושומרון.

<לוינגר מלאכי: אני חושב שהיוזמה הזאת תוביל אונו למקום אחר מבחינת המענה לצרכים הרבים.

<לוינגר מלאכי: הסיור שיתקיים בשבוע הבא הוא דבר מבורך.

<לוינגר מלאכי: הוא סיפתח של חברי ועדת הפנים בהכרה בהתיישבות ביהודה ושומרון, בצרכים של ההתיישבות.

<לוינגר מלאכי: הזכרת את הנושא של הטרור שקצת פוגע בביטחון, בתחושת הביטחון של המתיישבים ביהודה ושומרון.

<לוינגר מלאכי: אני רוצה לדבר על נושא שפוגע בתחושת הביטחון של תושבי קריית ארבע חברון.

<לוינגר מלאכי: אנחנו חיים במציאות שבה יש אלפי כלבי בר מסתובבים ברחבי העיר חברון שמתרבים בקצב מהיר.

<לוינגר מלאכי: בעבר היו כלים שצמצמו את התופעה.

<לוינגר מלאכי: היום התופעה הולכת וגדלה.

<לוינגר מלאכי: בעקבות התופעה תושבים רבים אינם רוצים לצאת בשעות הערב מהבית, ילדים מפחדים לצאת לרחוב.

<לוינגר מלאכי: זאת מציאת בעייתית.

<לוינגר מלאכי: זאת מציאות שהפתרון שלה הוא לא פתרון מדיני, הוא לא פתרון של שר הביטחון, הוא פתרון של אנשי המקצוע שיושבים פה סביב השולחן.

<לוינגר מלאכי: צריך לקבל החלטה איך מקלים על תושבי קריית ארבע חברון, עיר שנמצאת בעומק השטח שמתמודדת עם אתגרים ביטחוניים ואחרים.

<לוינגר מלאכי: אני חושב שחשוב לתת מענה לנושא הזה.

מירי רגב: מי איש המקצוע שאמור לטפל באופן עקרוני בבעיות הכלבים המשוטטים?

<לוינגר מלאכי: הווטרינרית.

<הילה מיקולשיק: אני הווטרינרית הראשית של קריית ארבע ממרץ 2014.

<הילה מיקולשיק: נכנסתי לתפקיד וראיתי בעיה – זה ממכתבים שקיבלתי ומהשטח כשבדקתי - של כלבי בר מתפרעים.

<הילה מיקולשיק: הכנתי לכם פה מצגת קלה.

<הילה מיקולשיק: הייתי רוצה שתסתכלו.

<הילה מיקולשיק: אנחנו ראים פה את היקף התופעה, את הסכנות ואת דרכי הטיפול.

<הילה מיקולשיק: אנחנו רואים פה בעלי חיים שנראים כמו אריות.

<הילה מיקולשיק: אלה לא אריות, אלה כלבים.

מירי רגב: מאיפה מגיעים הכלבים האלה?

<הילה מיקולשיק: הכלבים האלה מגיחים בגני שעשועים.

<הילה מיקולשיק: הם מגיעים מהשטחים, מהר חברון, מכל העוטף.

<הילה מיקולשיק: מדובר בלהקות של בין 5 ל-15 פריטים.

<הילה מיקולשיק: יש אנשים שדיווחו - תיכף נראה את הדיווחים של האנשים - על-כ-20 פריטים.

<הילה מיקולשיק: שעות הפעילות שלהם בדרך כלל הן בשעות הערב, לפנות בוקר.

<הילה מיקולשיק: ניתן לראות אותם במהלך היום מרחוק, כי הם רובצים במקומות מסתור שונים בישובים.

<הילה מיקולשיק: אלה מכתבי התושבים.

<הילה מיקולשיק: לקחתי רק כמה.

<הילה מיקולשיק: מגיעים אלי עשרות מכתבים.

<הילה מיקולשיק: אני תיכף אראה איך אנחנו עובדים על זה.

<הילה מיקולשיק: יש פה מכתב מאישה שכותבת כך: "בתי בת ה-13 הותקפה לילה אחד.

<הילה מיקולשיק: גן השעשועים והמגרש של השכונה הפכו להיות טריטוריה בשליטת כלבים משוטטים.

<הילה מיקולשיק: נהמות מצמררות ונביחות קולניות - -"

מירי רגב: כל הדברים האלה ברורים.

מירי רגב: בואו נלך לטיפול.

<הילה מיקולשיק: חבר'ה, זו סכנה לבריאות הציבור ולשלום הציבור.

<הילה מיקולשיק: הסכנות שאורבות לנו הן: הפחדות, נביחות, תקיפות, נשיכות, טריפה.

<הילה מיקולשיק: שלום הציבור ובריאות הציבור בסכנה.

<הילה מיקולשיק: אם תיכנס לפה מחלת הכלבת, היא זולגת לארץ.

<הילה מיקולשיק: הכתובת פה היא על הקיר.

<הילה מיקולשיק: תתחילו לעבוד.

<הילה מיקולשיק: אנחנו צריכים את הכלים.

מירי רגב: למי פנית?

<הילה מיקולשיק: פניתי לכל הגורמים.

<הילה מיקולשיק: אנחנו עושים סניטציה וגידור.

<הילה מיקולשיק: אנחנו מנסים לקדם אה הסיפור של עיקור וסירוס של כלבי בית.

<הילה מיקולשיק: יש לנו עם זה בעיה הלכתית, אנחנו מתמודדים איתה.

<הילה מיקולשיק: אנחנו מבצעים לכידות כלבים בכל מיני דרכים.

<הילה מיקולשיק: הלכידות האלו הן עם הצלחה חלקית, כולל לכידה ידנית, כולל לכידת גורים, כולל ירי של חיצי הרדמה, תחנות האכלה מרוחקות.

<הילה מיקולשיק: אנחנו עכשיו נמצאים בשני מקומות.

<הילה מיקולשיק: אנחנו במקום של להשתמש בחומרי הרעלה, שזה משהו שאנחנו יכולים לעבוד איתו אבל הוא מאוד בעייתי, וירי בתוך הישוב וסביבו.

<הילה מיקולשיק: הבעיה שלנו עם הירי זה שאנחנו צריכים עוד תקצוב.

<הילה מיקולשיק: אנחנו צריכים תקצוב כדי לטפל בבעיה הזאת.

<הילה מיקולשיק: זאת בעיה מאוד חמורה שדורשת כסף.

<הילה מיקולשיק: צריך בשביל זה מתן אישורים, בין השאר אישורי ירי.

<הילה מיקולשיק: יש לנו נוהל ירי בכלבים משוטטים.

<הילה מיקולשיק: תיכף קמ"ט חקלאות יסביר מה הנוהל.

<הילה מיקולשיק: אנחנו צריכים נוהל מחייב חדש, והחרגה של הנוהל על יישובים כמו קריית ארבע.

מירי רגב: מי אחראי על הנוהל הזה?

<הילה מיקולשיק: רשות הטבע והגנים.

מירי רגב: אני מבקשת את ההתייחסות של המשרדים הרלוונטיים.

מירי רגב: מה אנחנו עושים?

מירי רגב: למה זה לוקח כל כך הרבה זמן?

מירי רגב: למה ועדת הפנים צריכה לטפל באירוע כל כך בעיתי של כלבים משוטטים ברמה ובכמות כזאת בישוב כל כך קטן?

מירי רגב: זה דבר שמאיים על אוכלוסייה, מאיים על ילדים, יכול ליצור בעיות תברואיות, סביבתיות ואישיות.

<בוריס אבן טוב: הרשות המקומית אמורה לתת את כל הפתרונות המעשיים עם התמיכה שלנו בהתמודדות עם הכלבים האלה.

<בוריס אבן טוב: אותה רשות מקומית, ממה שהבנתי, נקטה בכל הפעולות האפשריות.

מירי רגב: מה הם צריכים לעשות?

<בוריס אבן טוב: להמשיך

מירי רגב: הם צריכים תקצוב, הם צריכים מתן אישורים, הם צריכים גורמים מוסמכים.

<בוריס אבן טוב: יש אישורים.

<בוריס אבן טוב: אם מבקשים, מקבלים אישורים.

מירי רגב: אתה מייצג את החקלאות?

<בוריס אבן טוב: כן.

מירי רגב: איזה אישורים חסרים לכם?

<סמיר מועדי: השר גלעד ארדן, שהיה השר להגנת הסביבה בזמנו, נתן הנחיה גורפת של איסור מוחלט על ירי של כלבים.

<סמיר מועדי: לא יכולנו לטפל.

<בוריס אבן טוב: זה משהו ארצי.

<סמיר מועדי: הסמכות בקטע של יהודה ושומרון היא בידי ראש המינהל האזרחי.

<סמיר מועדי: הפקחים של רשות שמורות הטבע אמרו שהם נשמעים לשר, שהם לא יורים ולא משתמשים בזה יותר.

<סמיר מועדי: מכאן הפסקנו לירות בכלבים.

<סמיר מועדי: לפני כחצי שנה או שנה התקבל אישור שחוזרים לנוהל של ירי בכלבים.

<סמיר מועדי: הוצאתי הסמכה לכל הפקחים של רשות שמורות הטבע והגנים שמותר לירות.

<סמיר מועדי: הוצאנו גם נוהל.

<סמיר מועדי: בתוך הישוב עצמו אי אפשר לירות.

<סמיר מועדי: מדובר בביטחון התושבים.

<סמיר מועדי: אתה לא יכול באמצע היום לשלוף אקדח או כלי נשק אחר ולירות בכלבים.

<סמיר מועדי: בתוך הישוב אמרו שאפשר להשתמש בכל מיני שיטות, כמו לוכד, חיצי הרדמה.

<סמיר מועדי: במקרה הכי גרוע אמרו להשתמש בפיתיונות בשם סטריכנין שיכולים להשפיע גם על בעלי חיים אחרים.

<הילה מיקולשיק: זאת גם הייתה הסיבה להתנגדות של רשות הטבע והגנים.

מירי רגב: הנוהל שונה?

<הילה מיקולשיק: לא.

<סמיר מועדי: הוצאנו נוהל ירי.

<סמיר מועדי: זה בוצע.

<סמיר מועדי: החבר'ה השתמשו בזה.

<סמיר מועדי: הייתה רק מגבלה אחת.

<סמיר מועדי: את בסיסי צה"ל החרגנו.

<סמיר מועדי: סגן ראש המינהל הוא זה שנותן אישור לחבר'ה מהצבא.

<סמיר מועדי: קבענו שעד 500 מטר מקצה הבית האחרון ביישוב לא ניתן יהיה לירות.

מירי רגב: מה עושים עם הכלבים שמסתובבים שם?

<סמיר מועדי: היה לנו דיון הבוקר אצל ראש המועצה, אצל המזכיר.

<סמיר מועדי: אמרתי שכמי שאמון על הפקודה אני מתחיל לפעול מול היועץ המשפטי שלנו על-מנת לנסות להחריג לא רק את קריית ארבע אלא איפה שאפשר.

<סמיר מועדי: אמרתי שננסה להחריג את קריית ארבע מבחינתה המרחק בכדי שנוכל לפעול בהתאם לנוהל.

<סמיר מועדי: כרגע, על פי הנוהל, שמורות הטבע והגנים לא מוכנים.

<סמיר מועדי: הם אומרים שכשמדובר ב-500 מטר הם לא יכולים.

<בוריס אבן טוב: גם משרד החקלאות הסמיך פקחים.

<סמיר מועדי: משרד החקלאות הסמיך את פקחי יחידת הפיצוח לפעול על פי פקודת הכלבת בתוך ישראל.

<סמיר מועדי: בתוך הישוב עצמו הסמכות היא של משרד החקלאות, אנחנו יכולים לבחון עם הרופאים הווטרינרים שלנו בישראל, לראות אם אפשר להיעזר בחבר'ה של יחידת הפיצוח.

<סמיר מועדי: צריך לבדוק את זה.

<סמיר מועדי: ספציפית לגבי מה שהעלה- -

<בוריס אבן טוב: אפשר.

מירי רגב: מה הבעיה?

<הילה מיקולשיק: הפיצוח לא יכול לירות בשטחים הפתוחים.

מירי רגב: אתה לוקח על עצמך ריכוז של הנוהל מול משרד החקלאות ומול רשות הטבע?

<סמיר מועדי: אני עושה את זה באזור שלי, שזה בתוך יהודה ושומרון.

<סמיר מועדי: אנחנו נעשה את המקסימום בכדי שנוכל לתקן את הנוהל עצמו.

מירי רגב: מתי זה יקרה?

<סמיר מועדי: אני לא יכול להגיד לכבודה מתי.

<סמיר מועדי: אני יכול להבטיח לך שאני מתחיל מהיום.

<סמיר מועדי: יש יועצים משפטיים.

<סמיר מועדי: כבר מחר יש לי פגישה.

מירי רגב: זה שיש יועצים משפטיים זה בסדר, אבל יש גם חיי אדם.

<סמיר מועדי: אני מבטיח לך שאם זה בטיפול שלנו, זה יטופל.

מירי רגב: אני אקיים בעוד חודש דיון מעקב.

מירי רגב: חודש זה הרבה זמן.

מירי רגב: בעוד חודש אתה צריך להגיד שיש אישור, שכך וכך עשיתם, שכך וכך פעלתם.

מירי רגב: זה לגבי יצירת נוהל מחייב.

מירי רגב: מה זה תקצוב מתן אישורים ותיאום עם הגורמים המוסמכים?

<הילה מיקולשיק: בגלל כמות כלבי הבר אנחנו צריכים איזה שהוא תקצוב חריג על מנת להכניס לוכדים עם חיצי הרדמה ומלכודות.

<הילה מיקולשיק: מלכודות זה פחות אפקטיבי.

מירי רגב: תחת מי זה?

<בוריס אבן טוב: הרשות המקומית.

<הילה מיקולשיק: אין לנו כסף כרשות מקומית לתקצב את זה.

<בוריס אבן טוב: הלוכדים הם פרטיים.

<הילה מיקולשיק: אם נקבל מהמדינה איזה שהוא תקציב - -

מירי רגב: בכמה תקציב מדובר פה?

<הילה מיקולשיק: 300,400 אלף.

<לוינגר מלאכי: בשנה.

מירי רגב: מי המשרד שמטפל בעניין של כלבים?

<בוריס אבן טוב: משרד הפנים.

<בוריס אבן טוב: השירותים הווטרינריים במשרד החקלאות אמונים על מחלות.

<בוריס אבן טוב: תנאי מחיה של בני אדם ביישוב - -

<סמיר מועדי: בתחומי יהודה ושומרון זה אנחנו.

<לוינגר מלאכי: צריך לבקש מקמ"ט חקלאות לתת מענה.

מירי רגב: קמ"ט חקלאות לא נותן מענה.

מירי רגב: עד היום הוא לא נתן מענה.

<לוינגר מלאכי: זה גם הנושא של חיצי הרדמה.

מירי רגב: חד וחלק.

מירי רגב: אם לא, אנחנו נדבר עם שר החקלאות ועם גורמים אחרים שיסייעו שם.

<בוריס אבן טוב: הלוכד בא עם החיצים שלו.

<סמיר מועדי: יש לי קרנטינה בגשר אדם.

<סמיר מועדי: אני מפעיל לוכד.

<סמיר מועדי: יש לנו תקצוב מסוים.

<סמיר מועדי: זה רק בתחום אזור הבקעה.

<סמיר מועדי: זה בגלל כל בעלי החיים שמשוטטים בציר 90.

<סמיר מועדי: הצלחנו בזה בגדול.

מירי רגב: איך אתה יכול לסייע פה?

<סמיר מועדי: אנחנו יכולים להחריג את הנוהל בכדי לאפשר.

<סמיר מועדי: יש לנו את הפקחים של שמורות הטבע שאני רוכש להם את הכדורים עבור הרובה.

מירי רגב: כשאתה מחייב את הנוהל - -

<סמיר מועדי: אנחנו פותרים את הבעיה סביב קריית ארבע.

<הילה מיקולשיק: מה שקורה זה שבפנים אנחנו משתמשים עם חיצי הרדמה ועם ירי.

<הילה מיקולשיק: אנחנו צריכים לראות איך אנחנו מתקצבים את אותם לוכדים שנמצאים בתוך היישוב.

מירי רגב: מי מתקצב את הלוכדים?

<סמיר מועדי: במינהל האזרחי זה מתקציב שלי כקמ"ט חקלאות.

<סמיר מועדי: בישוב זה ראש המועצה.

<לוינגר מלאכי: צריכה להיות פנייה מיוחדת למחוז במשרד הפנים, לבקש סיוע ייעודי לקריית ארבע חברון בהתמודדות עם הנושא של הכלבים.

<לוינגר מלאכי: זה מקרה חריג.

<לוינגר מלאכי: אני מניח שאם תפני לשר החדש גלעד ארדן ולמנכ"ל, נוכל לקבל סיוע ייחודי כדי לטפל.

מירי רגב: מה נציג משרד הפנים אומר?

<אבנר כהן: אני מוכן לסייע.

<אבנר כהן: לי אין תקציב במחוזות.

<אבנר כהן: אני אמליץ בחום לשר הפנים ולמנכ"ל משרד הפנים.

<אבנר כהן: אני אבקש שהוא יחריג את קריית ארבע בנושא הספציפי הזה של כלבים.

<אבנר כהן: רק תגדירו באיזה סכום מדובר, כדי שנוכל להתקדם עם זה.

מירי רגב: הם הגדירו.

מירי רגב: מדובר ב-400 אלף שקלים.

<לוינגר מלאכי: אנחנו נבצע פנייה אליך עם העתק למנכ"ל ולשר.

מירי רגב: אנחנו נוציא בסיכום הדיון דרישה למשרד הפנים על העברת 400 אלף שקלים בהמלצת אבנר כהן, הממונה על היישובים ביהודה ושומרון, כדי שיטפלו באופן נקודתי בבעיה החמורה של כלבים משוטטים ופגיעה באוכלוסייה בקרית ארבע.

מירי רגב: הדבר השני יהיה שינוי הנוהל שמתעסק איתו קמ"ט החקלאות במשרד הביטחון.

מירי רגב: שני הדברים האלה יוכלו לתת פתרון לסוגיה הזאת.

<קריאה: השאלה אם השר ארדן שאסר בזמנו על הירי יהיה השר שיתיר.

מירי רגב: ברגע שההחלטה הזאת שונתה במשרד להגנת הסביבה, הוא לא יכול לשנות אותה.

מירי רגב: אני מציעה להכניס לסיכום את התמונה של הילדה שנפגעה, כי כשאנשים שומעים על כלבים משוטטים הם צוחקים.

מירי רגב: הם אומרים: את עושה דיון בוועדת הפנים על כלבים משוטטים?

מירי רגב: הם לא מבינים את זה.

מירי רגב: כשמעבירים את התמונה של הילדה שנפגעה לשר, זה משהו שהוא לא יכול להתעלם ממנו.

<סמיר מועדי: אנחנו מוכרחים לפעול במקביל מול הרשות הפלסטינית.

<סמיר מועדי: את זה אני אעשה.

<סמיר מועדי: לפחות בתחום החקלאות יש, לשמחתי, שיתוף פעולה מצוין והדוק.

מירי רגב: מה משרד החקלאות יכול לתת פה לטובת העניין?

<בוריס אבן טוב: אם תצא בקשה, נשלח לשם את פקחי יחידת הפיצוח.

מירי רגב: במה אתם צריכים סיוע שלהם?

<בוריס אבן טוב: בירי.

<שלום שמעון: זה בתוך הישוב, לא במעטפת.

מירי רגב: צריך גם וגם.

<בוריס אבן טוב: צריך לבקש.

<בוריס אבן טוב: הרופאה תבקש על פי הנוהל.

מירי רגב: את תבקשי.

<בוריס אבן טוב: היחידה תגיע ותסייע לכם בכל מה שצריך.

מירי רגב: איזה עוד משרד יכול לעזור?

<הילה מיקולשיק: הפיצוח טוענים – זה גם מה שנאמר לי - שאין להם סמכות לעבוד ביהודה ושומרון.

<בוריס אבן טוב: הם לא יכולים לעבוד בתוך חברון הפלסטינית.

<בוריס אבן טוב: בתוך קריית ארבע יש להם סמכות.

מירי רגב: איזה עוד משרד רלוונטי לעניין הזה?

<שלום שמעון: איכות הסביבה.

מירי רגב: במה?

<שלום שמעון: בעיקר במתן אישורים.

<בוריס אבן טוב: ירי על ידי פקחים.

<סמיר מועדי: חבר'ה, לא להיסחף.

<סמיר מועדי: אין למשרד לאיכות הסביבה שום סמכות פה.

מירי רגב: הכלבים המשוטטים הם בהחלט בעיה קשה בקריית ארבע חברון.

מירי רגב: התמונות הקשות שראינו כאן מצביעות על בעיה חמורה.

מירי רגב: אני מעירה למשרדי הממשלה השונים על כך שהם לא טיפלו בזה עד היום.

מירי רגב: הם היו צריכים לטפל בזה, לא לחכות לכינוס ועדה כדי לטפל בבעיה חמורה.

מירי רגב: אין הבדל בין קריית ארבע חברון לירושלים או לתל אביב.

מירי רגב: היו צריכים לטפל בבעיה החמורה הזאת של כלבים משוטטים בגודל של סוסים שמפחידים ויכולים להפיץ מחלות בקרב האוכלוסייה.

מירי רגב: אז זה לא יישאר רק בקרית ארבע חברון.

מירי רגב: אני מבקשת מהמשרדים לעשות את הדברים הבאים.

מירי רגב: אל"ף, אני מבקשת מקמ"ט חקלאות במשרד הביטחון לפעול בשני היבטים עיקריים.

מירי רגב: אחד, שינוי נוהל, יצירת נוהל מחייב חדש והחרגה של קריית ארבע חברון בירי של פקחים.

מירי רגב: הדבר השני הוא טיפול מול גורמי הרש"פ ושיתוף פעולה בסוגיה הזאת, כדי למנוע מעבר של הכלבים לשטח איו"ש, כמה שאפשר לעשות את זה.

מירי רגב: על פי המלצתו של אבנר כהן הממונה על יהודה ושומרון, משרד הפנים יסייע.

מירי רגב: אני מבקשת ממשרד הפנים לסייע בסכום של 400 אלף שקלים לטובת טיפול בכלבים המשוטטים, שזה לוכדים, הציוד שצריך לטובת העניין הזה.

מירי רגב: אני מבקשת לתת טיפול נקודתי לבעיה החמורה והחריגה בקריית ארבע חברון.

מירי רגב: אני מבקשת משר החקלאות לסייע בטיפול של יחידת הפיצוח בתוך היישוב, על-מנת לעזור להם להתמודד עם הבעיה.

מירי רגב: אני חושבת שאם 3 המשרדים האלה יעשו את מה שצריך, אנחנו נצליח לראות פחות כלבים משוטטים בקריית ארבע חברון.

מירי רגב: האוכלוסייה תוכל לנהל שגרת חיים כפי שכל אזרח רוצה לנהל, לא לפחד לצאת בלילה או לפחד להסתובב ברחובות בגלל כלבים משוטטים.

מירי רגב: אני מבקשת לקבל מעקב על ידי מלאכי עד סוף דצמבר לגבי איפה הדברים עומדים.

מירי רגב: אם הדברים נעשו כראוי, נשלח מכתב תודה לכל הגורמים.

מירי רגב: אם לא, נקיים דיון אחרי חוק ההסדרים וחוק המסתננים במהלך ינואר פברואר.

מירי רגב: תודה רבה לכולם.